Moprofeta Elia o Ile a Emela Borapeli ba ’Nete | Tumelo ea ’Nete
7 Ke eng e neng e etsa hore borapeli ba Baale bo nyonyehe hakaalo? Bo ile ba khelosa Baiseraele, ba etsa hore ba bangata ba furalle Molimo oa ’nete. Hape e ne e le bolumeli bo litšila le bo sehlōhō. Bo ne bo e-na le matekatse a tempele a banna le a basali, bo e-na le mekete e tletseng boitšoaro bo hlephileng, bo bile bo etsa bana mahlabelo. Ka lebaka la lintho tsena, Jehova o ile a romela Elia ho Akabe ho mo tsebisa ka komello e neng e tla ba teng ho fihlela moprofeta oa Molimo a re e fele. (1 Mar. 17:1) Ho ile ha feta lilemo tse ’maloa pele Elia a khutlela ho Akabe ’me a mo bolella hore a bokelle sechaba le baprofeta ba Baale Thabeng ea Karmele. *
9 Ha u le tlhōrōng ea Thaba ea Karmele, u ne u ka khona ho bona ka ho hlaka—ho tloha khohlong e tlaase ea molapo o phoroselang ea Kishone ho ea Leoatleng le Leholo le haufi (Leoatle la Mediterranean) ho ea fihla lithabeng tsa Lebanone tse hōjana ka leboea. * Empa ha letsatsi leo la bohlokoa le chaba, boemo bo ne bo sa jese litheohelang. Naha ena e kileng ea nona eo Jehova a neng a e file litloholo tsa Abrahama e ne e bonahala e le thokoa. E ne e se e omeletse ke ho tlaboloa ke letsatsi habohloko, e senyehile ka lebaka la ho hloka kelello ha sechaba sa Molimo! Ha batho bao ba khobokana, Elia o ile a ba atamela ’me a re: “Le tla ’ne le qeaqee halelele hakae pakeng tsa maikutlo a mabeli a fapaneng? Haeba Jehova ke Molimo oa ’nete, mo lateleng; empa haeba Baale ke eena, mo lateleng.”—1 Mar. 18:21.
12 Ka mor’a moo Elia o ile a re ho etsoe teko. E ne e le bonolo haholo. Baprista ba Baale ba ne ba lokela ho haha aletare ’me ba behe sehlabelo holim’a eona; ebe ba rapela molimo oa bona hore a hotetse mollo. Elia le eena o ne a tla etsa se tšoanang. O ile a re: “Molimo . . . ea arabelang ka mollo ke eena Molimo oa ’nete.” Elia o ne a tseba hantle hore na Molimo oa ’nete ke mang. Tumelo ea hae e ne e le matla hoo a sa kang a tsilatsila ho fa baprofeta ba Baale monyetla o mong le o mong. O ile a re baprofeta bao ba Baale e be bona ba qalang. Kahoo ba ile ba khetha poho ea sehlabelo ’me ba rapela Baale. *—1 Mar. 18:24, 25.
^ ser. 7 Sheba lebokose le reng “Komello ea Mehleng ea Elia e Nkile Nako e Kae?”
^ ser. 9 Ka ho tloaelehileng Thaba ea Karmele e ne e tlokoma e le talana, kahobane ha meea e mongobo e tsoang leoatleng e nyoloha matsoapong a eona, pula e ne e atisa ho na ’me ho ba le phoka e ngata. Ho bonahala thaba ena e ne e le sebaka sa bohlokoa ho barapeli ba Baale, kaha ba ne ba nka hore Baale ke eena ea tlisang pula. Kahoo, Thaba ea Karmele e neng e omme e ne e le sebaka se setle sa ho pepesa borapeli ba Baale hore ke ba bohata.
^ ser. 12 Hoa thahasellisa hore ebe Elia o ile a re ho bona: “Le se ke la . . . hotetsa” sehlabelo. Litsebi tse ling li bolela hore ka linako tse ling barapeli ba joalo ba litšoantšo ba ne ba sebelisa lialetare tse nang le mokoti o patehileng ka fatše e le hore ho bonahale eka mollo o hotelitsoe ka mohlolo.